黃美棋低胸婚紗勁吸睛 準老公鍾健威超讚嘆:直頭係加零一
黃美棋今日(6/4)與拍拖11年男友鍾健威(Ray)結束愛情長跑,並於西貢五星級酒店筵開35席舉行婚禮。並廣邀圈中好友一同分享喜悅。下午4時半,一對新人現身會見傳媒。而美棋身穿貴麗開胸長裙,加上巨型鑽石婚戒相當貴氣逼人。
美棋受訪時笑言:「其實今日呢套婚紗咁性感唔係有心嘅,因為我揀婚紗都用咗一個月嘅時間,咁呢一套只係用嚟見你哋啫,而揀婚紗方面係有好多選擇,變咗我就諗着婚紗係一生人都只係着一次,冇理由唔換多啲㗎,計埋今朝嘅裙褂我係揀咗8套衫,咁所以我就挑戰自己嘅極限,就揀咗呢套,令我發現原來婚紗好鬼難着,咁所以今晚我就揀咗呢套,呢套真係好靚。」Ray甜蜜回應:「我睇到,而且大家都睇到,而我都係今日第一次親眼見到佢着,因為之前佢有畀過啲相我睇過有,但就好多唔同款嘅。而家佢呢套婚紗,我會畀一百零一分佢,直頭係加零一呀!」